b'\n_START_ARTICLE_\nAleksandar Dugin\n_START_SECTION_\nMladost\n_START_PARAGRAPH_\nRo\xc4\x91en je u obitelji Gelija Aleksandrovi\xc4\x8da, slu\xc5\xbebenika Crvene armije i Galine, lije\xc4\x8dnice. Roditelji su mu se rastavili kad je imao tri godine. Nakon \xc5\xa1to je zavr\xc5\xa1io srednju \xc5\xa1kolu, Dugin se upisao na presti\xc5\xbeni Moskovski zrakoplovni institut, no zbog protusovjetskih aktivnosti izba\xc4\x8den je s institutta. Kako je sam izjavio, protusovjetska svijest kod njega se pojavila krajem 1970-ih, kada je imao "sedamnaest ili osamnaest godina". Sovjetski sustav opisao je kao "odbojan i isprazan svijet". Odbacio je "paradigmu na kojoj se temeljio" sovjetski sustav i krenuo je u potragu za "alternativnim paradigmama." Odbacivanje sovjetskog realsocijalizma dovelo ga je do prou\xc4\x8davanja misticizma, ezoterijske filozofije i razli\xc4\x8ditih marginalnih supkultura._NEWLINE_Po\xc4\x8detkom 1980-ih, Dugin se pridru\xc5\xbeio disidentskom intelektualnom krugu ruskog pjesnika Evgenija Golovina, stru\xc4\x8dnjaka za isto\xc4\x8dnu filozofiju, orfi\xc4\x8dki misteriji i alkemiju. Golovinova skupina sastajala se od 1960-ih, privu\xc4\x8dena zajedni\xc4\x8dkim interesima za tradicionalizam i autore kao \xc5\xa1to su Ren\xc3\xa9 Gu\xc3\xa9non i Julius Evola. U po\xc4\x8detku je tom krugu pripadao i knji\xc5\xbeevnik Jurij Mamljev, koji je emigrirao iz SSSR-a zbog straha od KGB-a i Gajdar D\xc5\xbeemal, koji je trenutno pro\xc4\x8delnik Islamskog odbora Rusije te jedan od najpoznatijih ruskih tradicionalisti\xc4\x8dkih filozofa. Dugin se u mladosti pridru\xc5\xbeio Golovinu i D\xc5\xbeemalu, \xc4\x8dija je redefinicija tradicionalizma iz Lenjinove knji\xc5\xbenice ve\xc4\x87 dobro uznapredovala._NEWLINE_Toj skupini je tradicionalizam dao intelektualno zadovoljavaju\xc4\x87e obja\xc5\xa1njenje sovjetske stvarnosti koju su odbacili. Zatvaranje ljudi u mentalne ustanove bilo je uobi\xc4\x8dajen na\xc4\x8din kontrole disidenata tog vremena te razlog zbog kojeg je i Mamljev napustio SSSR. Dugin je knjigu Juliusa Evole Poganski imperijalizam preveo na ruski 1981. Dvije godine kasnije, vlasti su saznale za slikarski studio gdje je Dugin svirao gitaru i pjevao "misti\xc4\x8dne antikomunisti\xc4\x8dke pjesme" (kako ih je sam nazvao). KGB ga je nekoliko puta zatvarao jer su se u njegovoj sobi nalazile zabranjenje knjige Jurija Mamljeva i najpoznatijeg sovjetskog emigranta Aleksandra Sol\xc5\xbeenjicina. To je bio dovoljan razlog da se Duginu onemogu\xc4\x87i studiranje na Moskovskom zrakoplovnom institutu. Nakon izbacivanja s instituta, radio je kao \xc4\x8dista\xc4\x8d ulica i privatni u\xc4\x8ditelj engleskog i francuskog jezika koje je sam svladao. Mladena\xc4\x8dki talent za jezike nije ga napustio, pa je svladao ukupno devet jezika, me\xc4\x91u kojima su latinski, njema\xc4\x8dki, portugalski, \xc5\xa1panjolski i  talijanski jezik. Nakon \xc5\xa1to je izba\xc4\x8den s instituta, izgubio je studentsku po\xc5\xa1tedu od slu\xc5\xbeenja vojnog roka. Nova\xc4\x8denje je uspio izbje\xc4\x87i la\xc5\xbeno se pozivaju\xc4\x87i na "emocionalne probleme". Nastavio je prou\xc4\x8davati knjige u Lenjinovoj knji\xc5\xbenici s krivotvorenom \xc4\x8dlanskom iskaznicom.\n_START_SECTION_\nPerestrojka\n_START_PARAGRAPH_\nPerestrojka (1986. - 1991.) je donijela mogu\xc4\x87nost otvorenijeg istupa u cijeloj jednoj generaciji protusovjetskih intelektualaca, pa tako i Duginu. Zajedno s D\xc5\xbeemalom, Dugin se 1987. uklju\xc4\x8dio u organizaciju Pamjat, koju je kasnije opisao kao "najdostupniju reakcionarnu organizaciju". Organizacija Pamjat bila je osnovana 1974. s ciljem o\xc4\x8duvanja ruskog kulturnog identiteta, a tek je u doba Perestrojke postala politi\xc4\x8dka organizacija. Dugin je 1988. prihvatio du\xc5\xbenost u Sredi\xc5\xa1njem vije\xc4\x87u te organizacije, ali ju je ve\xc4\x87 sljede\xc4\x87e godine, razo\xc4\x8daran, napustio. \xc4\x8clanove organizacije poslije je opisao kao histerike, suradnike KGB-a i \xc5\xa1izofreni\xc4\x8dare. Kako mu se u vrijeme Perestrojke pru\xc5\xbeila mogu\xc4\x87nost da posjeti Zapad, Dugin je u\xc4\x8dvrstio svoje veze s vode\xc4\x87im osobama europske Nove desnice, kao \xc5\xa1to su Francuz Alain de Benoist, Belgijac Jean-Fran\xc3\xa7ois Thiriart i Rumunj Jean Parvulescu._NEWLINE_Nakon \xc5\xa1to je cijeli \xc5\xbeivot vjerovao da je sovjetska stvarnost najgora mogu\xc4\x87a, iznenadio se otkriv\xc5\xa1i da je zapadna stvarnost daleko gora. Pod utjecajem Ren\xc3\xa9a Gu\xc3\xa9nona i Juliusa Evole, smatrao je gra\xc4\x91ansko i zapadno dru\xc5\xa1tvo utemeljeno na trgova\xc4\x8dkom stale\xc5\xbeu za stupanj boljim od proletersko-sovjetskog modela. Me\xc4\x91utim, na Zapadu je nai\xc5\xa1ao na "dru\xc5\xa1tvo otpadnika" i dokraja razaraju\xc4\x87i liberalni svjetonazor. Pod takvim je okolnostima ubla\xc5\xbeio svoj stav prema Lenjinovom naslije\xc4\x91u i sovjetskom modelu te ga po\xc4\x8dinje analizirati s novog polo\xc5\xbeaja i vrednovati ga kao stupanj iznad liberalnog Zapada, odnosno kao "manje zlo."\n_START_SECTION_\nNeovisna Rusija\n_START_PARAGRAPH_\nPo\xc4\x8detkom 1990-ih Dugin je osnovao mjese\xc4\x8dnik Elementi i almanah Mili an\xc4\x91eo. Sve se \xc4\x8de\xc5\xa1\xc4\x87e po\xc4\x8deo pojavljivati na ruskim radio postojama. Osnovao je i istra\xc5\xbeiva\xc4\x8dki centar i nakladni\xc4\x8dku ku\xc4\x87u imena "Arctogaia" (tj. sjeverna zemlja), gdje je objavljivao stru\xc4\x8dne radove i prijevode stranih autora. Aleksandar Prohanov i Dugin, zajedno s drugim desnim aktivistima okupljenim oko \xc4\x8dasopisa Den i sli\xc4\x8dnih projekata, osnivaju Frontu nacionalnog spasa (FNS) u koju se uklju\xc4\x8dilo oko 3000 komunista. Najpoznatiji me\xc4\x91u njima bio je Genadij Zjuganov. FNS je prosvjedovala protiv Borisa Jeljcina 1993. te je tijekom ustavne krize organiziran poku\xc5\xa1aj pu\xc4\x8da. Prvi \xc4\x8ce\xc4\x8denski rat i neuspjeh doveli su FNS do raspada, a Eduard Limonov i Dugin izdvajaju se pod okrilje Nacionalbolj\xc5\xa1evi\xc4\x8dke stranke, a Zjuganov osniva Komunisti\xc4\x8dku partiju Ruske Federacije, dok drugi \xc4\x8dlanovi FNS-a staju uz Jeljcina i njegov anga\xc5\xbeman u \xc4\x8ce\xc4\x8deniji.\n_START_SECTION_\nNacionalbolj\xc5\xa1evizam i novo euroazijstvo\n_START_PARAGRAPH_\nMnogi navode utjecaj Dugina i Prohanova na Zjuganova koji je euroazijstvo spojio sa sovjetizmom. Limonov je preuzeo vodstvo nad Nacionalbolj\xc5\xa1evi\xc4\x8dkom strankom, disident i emigrant u vrijeme komunisti\xc4\x8dkog re\xc5\xbeima. Povratak Limonova u Rusiju bio je popra\xc4\x87en intervjuima i na televiziji. U SAD-u i Francuskoj, Limonov je razvio odbojnost prema zapadnom sustavu, a ruski liberali do\xc4\x8dekuju ga razo\xc4\x8darani jer se poznati neprijatelj SSSR-a pridru\xc5\xbeio oporbi umjesto liberalnoj vlasti. Limonov i Dugin zadr\xc5\xbeali su kritiku prema marksizmu, a jo\xc5\xa1 sna\xc5\xbenije napadaju zapadni liberalni sustav zbog njegovog prodora u Rusiju. To je bio poku\xc5\xa1aj sagledavanja stvari s tre\xc4\x87e pozicije koja nije bila ni marksisti\xc4\x8dka ni liberalna te koja je bila u stanju prevladati obje politi\xc4\x8dke paradigme. Parole nacionalbolj\xc5\xa1evika bile su "Jenkiji van iz Rusije" i "Pijmo kvas, a ne kolu". Tre\xc4\x87i istaknuti nacionalbolj\xc5\xa1evik bio je Jegor Letov, frontmen punk-rock skupine Gra\xc4\x91anska obrana. Unato\xc4\x8d o\xc4\x8dekivanjima i svim promid\xc5\xbebenim naporima, Nacionalbolj\xc5\xa1evi\xc4\x8dka stranka do\xc5\xbeivjela je debakl na izborima za Dumu 1995._NEWLINE_Do 1995. Dugin je objavio \xc4\x8detiri knjige: Put apsoluta, Konspirologija, Hiperborejska teorija i Konzervativna revolucija. Poslije izbornog neuspjeha 1995., Dugin se sve vi\xc5\xa1e okre\xc4\x87e pisanju, pa 1996. objavljuje i Templare proletarijata, Misteriji Euroazije i Metafizika evan\xc4\x91elja. U Templarima proletarijata Dugin donosi ideolo\xc5\xa1ku pozadinu nacionalbolj\xc5\xa1evizma kojeg opisuje kao pogled na marksizam s desna i na tradicionalizam s lijeva._NEWLINE_Duginovo poznato djelo Osnove geopolitike objavljeno je 1997. Tada je sudjelovao u osnivanju Novog sveu\xc4\x8dili\xc5\xa1ta. Uz podr\xc5\xa1ku generala Igora Rodionova, tada ministra obrane, knjiga je pobudila veliki interes politi\xc4\x8dkih i vojnih struktura u Rusiji. Nedugo nakon toga, Dugin je imenovan savjetnikom za strate\xc5\xa1ka i geopoliti\xc4\x8dka pitanja predsjednika ruske Dume Genadija Seleznjeva.\n_START_SECTION_\nDolazak Putina na vlast\n_START_PARAGRAPH_\nDolaskom Vladimira Putina na vlast Dugin prestaje biti oporbenjak i postaje centruma\xc5\xa1. Po\xc4\x8detkom milenija Dugin osniva Euroazijsku inicijativu - EVRAZIJA, me\xc4\x91unarodnu organizaciju koja promi\xc4\x8de ujedinjenje biv\xc5\xa1eg sovjetskog podru\xc4\x8dja u jedinstvenu kulturnu i civilizacijsku cjelinu. Organizaciju danas \xc4\x8dine razni slojevi ljudi: komunisti, tradicionalisti, nacionalbolj\xc5\xa1evici, ugledni politolozi, profesori, teolozi, pripadnici vojno-politi\xc4\x8dkih krugova (generali, ministri i parlamentarni zastupnici). Dugin je pozdravio Putinove promjene, ja\xc4\x8danje Rusije te "pogrom" oligarha poput Romana Berezovskog, Mihaila Hodorkovskog i Vladimira Gusinskog. Dugin je u to vrijeme izjavljivao: "Putin je sve... Putin je apsolutan... Putin je nezamjenjiv!" U ranoj Putinovoj politici uo\xc4\x8dio je odmicanje od vesternizacije, slabljenja i poni\xc5\xbeavanja Rusije koji su bili prisutni u vrijeme Jeljcinove proameri\xc4\x8dke, odnosno atlantisti\xc4\x8dke orijentacije. Dugina su opisivali i kao prista\xc5\xa1u Putina i kao "radikalnog centra\xc5\xa1a"._NEWLINE_Izme\xc4\x91u 1999. i 2004. Dugin je objavio brojne radove, me\xc4\x91u kojima se isti\xc4\x8du Filozofija tradicionalizma, Osnove euroazijstva, Apsolutna domovina, Ruska stvar, Euroazijski put, Geopolitika terorizma, Islamska prijetnja ili prijetnja islamu? (govor na konferenciji u Moskvi), Pravoslavna crkva u Euroaziji, Evolucija znanstvenih paradigmi (doktorska disertacija), Filozofija rata i dr._NEWLINE_Dugin je 2003. podr\xc5\xbeao osnivanje stranke Rodina. Bio je ushi\xc4\x87en rezultatom izbora u prosincu  iste godine jer su u Dumu u\xc5\xa1li Liberalna demokratska stranka Rusije (LDSR) Vladimira \xc5\xbdirinovskog, Ujedinjena Rusija Vladimira Putina, Komunisti\xc4\x8dka partija Ruske Federacije Genadija Zjuganova i Rodina. U analizi Putinovog politi\xc4\x8dkog djelovanja, Marlene Laurelle naglasila je da Dugin sa svakom od tih stranaka ima nekakvu vezu te da \xc4\x8dlanovi stranaka javno prihva\xc4\x87aju euroazijsku doktrinu. Nakon toga, Dugin se sve vi\xc5\xa1e posve\xc4\x87uje me\xc4\x91unarodnom djelovanju i promicanju euroazijske doktrine, odnosno, novog euroazijanstva. U Rusiji i svijetu stekao je ugled dru\xc5\xa1tveno-politi\xc4\x8dkog komentatora, filozofa i ideologa. Euroazijskoj inicijativi pridru\xc5\xbeuje se i veliki broj ljudi iz razli\xc4\x8ditih djelokruga i ne samo iz Rusije. Dugin postaje najzna\xc4\x8dajniji zagovornik koncepta Euroazijske ekonomske zajednice, s naglaskom na uklju\xc4\x8divanje Turske u proces reintegracije Euroazije, odnosno Velikog kopna._NEWLINE_Dugin je bio pogo\xc4\x91en gubitkom Ukrajine 2005. kada su na vlast do\xc5\xa1li tzv. naran\xc4\x8dasti revolucionari Viktora Ju\xc5\xa1\xc4\x8denka. Uslijed revolucija u Gruziji (2003.) i Kirgistanu (2005.) osnovane su euroazijske inicijative mladih. Brojni analiti\xc4\x8dki internetski portali, brojne nove podru\xc5\xbenice i tisak novina pokrenuti su 2001. Inicijative su se profilirao kao zagovornice alternativnih modela globalizacije, utemeljenih na o\xc4\x8duvanju kulture, civilizacija i naroda Euroazije, ali i \xc5\xa1ire od toga. U Manifestu organizacije navodi se "Euroazijci su sve slobodne stvarala\xc4\x8dke osobe koje priznaju vrednote tradicije, uklju\xc4\x8duju\xc4\x87i i predstavnike u regijama koje objektivno predstavljaju bazu atlantizma". Na Sveu\xc4\x8dili\xc5\xa1tu u Rostovu Dugin je 2004. obranio doktorsku disertaciju na podru\xc4\x8dju sociologije. Od tada Dugin objavljuje priru\xc4\x8dnike i ud\xc5\xbebenike, me\xc4\x91u kojima su Dru\xc5\xa1tvene znanosti za gra\xc4\x91ane Nove Rusije i Postmoderna geopolitika najzna\xc4\x8dajniji. U to vrijeme Dugin sve o\xc5\xa1trije kritizira Putina zbog odnosa s Ukrajinom, gdje se stanje dramati\xc4\x8dno pogor\xc5\xa1alo. Dolazak na vlast Dmitrija Medvjedeva ocijenio je kao o\xc4\x8ditovanje novog razdoblja sve otvorenijeg sukoba izme\xc4\x91u euroazijanaca i atlantista na kontinentu. Od 2008. nastupilo je razdoblje sve zao\xc5\xa1trenijih odnosa na relaciji izme\xc4\x91u ruske vanjske politike i zapadnih, odnosno atlantskih lobija._NEWLINE_Dugin je 2008. imenovan profesorom na Odsjeku za sociologiju Moskovskog dr\xc5\xbeavnog sveu\xc4\x8dili\xc5\xa1ta Lomonosov, gdje vodi Centar za konzervativne studije. Sljede\xc4\x87e godine imenovan je pro\xc4\x8delnikom Katedre za sociologiju me\xc4\x91unarodnih odnosa na istom sveu\xc4\x8dili\xc5\xa1tu. U tom razdoblju objavio je sljede\xc4\x87a djela: Geopolitika multipolarnog svijeta, Postfilozofija, Radikalni subjekt, \xc4\x8cetvrta politi\xc4\x8dka teorija, Kriza: kraj ekonomske teorije, Martin Heidegger: filozofija drugog po\xc4\x8detka, Martin Heidegger: mogu\xc4\x87nost ruske filozofije, Arheomoderna, U potrazi za tamnim Logosom, Strukturalna sociologija, Logos i Mit: dubinske religiozne studije, Sociologija ruskog dru\xc5\xa1tva: Rusija izme\xc4\x91u Kaosa i Logosa, Sociologija ma\xc5\xa1te, Etnosociologija, Sociologija geopoliti\xc4\x8dkih procesa i dr._NEWLINE_Od spomenutih se isti\xc4\x8du Geopolitika multipolarnog svijeta i \xc4\x8cetvrta politi\xc4\x8dka teorija. U njima se Dugin bavi novom doktrinom euroazijstva, odnosno euroazijskom geopoliti\xc4\x8dkom orijentacijom. Ona podrazumijeva napu\xc5\xa1tanje liberalizma, kao i svih njegovih podvrsta - komunizma i fa\xc5\xa1izma. Dr\xc5\xbei kako su sve tri ideologije svanule zorom moderne, te zajedno predstavljaju umjetne ideolo\xc5\xa1ke konstrukte ljudi. Svaka od njih, prema njemu, odra\xc5\xbeava "smrt Boga" (Friedrich Nietzsche), "demistifikaciju svijeta" (Max Weber) i "dokidanje sakralnog". Usto, dr\xc5\xbei kako one postavljaju \xc4\x8dovjeka umjesto Boga, znanost i filozofiju umjesto religije i tradicije, a umjesto "otkrivenja" racionalne, voljne i tehnolo\xc5\xa1ke konstrukte. U Poganskom imperijalizmu Julius Evola navodi da i fa\xc5\xa1izam ima pogrje\xc5\xa1an korijen, te da se poput zmije nastoji udzi\xc4\x87i odozdol, jednako kao i komunizam i liberalizam. Evola tu nastavlja: "Iz na\xc5\xa1ih razmatranja proizlazi da se na\xc4\x8dela moraju braniti, jer su ona apsolutno ista, nalazili se mi u fa\xc5\xa1isti\xc4\x8dkom ili komunisti\xc4\x8dkom, u anarhisti\xc4\x8dkom ili demokratskom re\xc5\xbeimu. Izlo\xc5\xbeenu ideju usvojio je i Dugin, te euroazijskoj doktrini dodaje specifi\xc4\x8dnu metafizi\xc4\x8dku i religijsku vrijednost, odnosno perenijalnu dimenziju - philosophia perennis. U svojim se brojnim djelima Dugin posvetio "kraju svih kompromisa" (tzv. status quo) radi uspostave teokratskih i prakti\xc4\x8dkih dimenzija "multipolarnog svijeta"._NEWLINE_Euroazijska doktrina i njezin "multipolarni" model u bitnom se razlikuju od zapadne "unipolarne" globalizacije, podrazumijeva okretanje Istoku i orijentaciju s obzirom na tradicionalne vrjednote u svim njihovim novim i ve\xc4\x87 manifestiranim ina\xc4\x8dicama i oblicima. Zbog toga je euroazijstvo suprotstavljeno rasizmu i svim drugim oblicima uni\xc5\xa1tavanja i me\xc4\x91usobnog pot\xc4\x8dinjavanja naroda, kultura i civilizacija. U Rusiji i inozemstvu Dugina smatraju najzana\xc4\x8dajnijim predstavnikom ruske konzervativne revolucije, a zanimljivo je da ga u francuskom \xc4\x8dasopisu Actuel 1995. ozan\xc4\x8duju kao "najutjecajnijeg ruskog ideologa postsovjetske epohe". Od o\xc5\xbeujka 2012. Dugin je \xc4\x8dlan Savjetodavnog odbora predsjednika Dume Sergeja Nari\xc5\xa1kina.\n_START_SECTION_\nOdnos prema Hrvatima i Hrvatskoj\n_START_PARAGRAPH_\nDugin je u svojem \xc4\x8dlanku Geopolitika jugoslavenskog sukoba iz 1997. ocijenio da Hrvati pripadaju u "katoli\xc4\x8dki sektor germanske Srednje Europe", ustvrdiv\xc5\xa1i da je njihova geopoliti\xc4\x8dka sudbina "vezanost za taj blok". Smatra kako naginjanje Hrvata prema Njema\xc4\x8dkoj nije izraz oportunizma, nego  logika povijesnog razvoja bitka. Dugin je raspad Austrougarske i stvaranje Kraljevine Jugoslavije ocijenio kao proizvod borbe Zapadne Europe protiv Srednje Europe. Za one Hrvate koji su pozdravili stvaranje jugoslavenske dr\xc5\xbeave rekao je da su bili "protiv geopoliti\xc4\x8dke i vjerske tradicije". To za Dugina nije predstavljalo slu\xc4\x8dajnost, jer, smatra, da su projugoslavenski orijentirani Hrvati "kroz masonske institucije bili usmjereni na Grand Orient de France i francuske geopoliti\xc4\x8dke projekte", koje su za cilj imale trijumf zapadnoeruopskih dr\xc5\xbeava. Dugin je uo\xc4\x8dio u stvaranju Jugoslavije i u odnosima u Prvom svjetskom ratu borbu Zapadne Europe protiv Srednje Europe, a me\xc4\x91u \xc5\xbertve te borbe naveo je i Hrvate._NEWLINE_Zato je zaklju\xc4\x8dio logi\xc4\x8dnim da su u Drugom svjetskom ratu Hrvati Nijemce do\xc4\x8dekali kao svojevrsne osloboditelje. Njihov odnos prema Nijemcima usporedio je s onim ukrajinskih grkokatolika, koji su  tako\xc4\x91er povijesno skloni Srednjoj Europi. Dugin je ocijenio da su hrvatski interesi u o\xc4\x8duvanju Srednje Europe kao "neovisne, samostalne i teritorijalno ujedinjene europske regije". Me\xc4\x91utim, Dugin je kritizirao "egoisti\xc4\x8dki konglomerat mikrodr\xc5\xbeava", \xc4\x8diji karakter, prema Duginu, ima i Hrvatska, \xc5\xa1to je suprotno ujedinjenoj Srednjoj Europi koja, po njemu, mora biti "elasti\xc4\x8dan politi\xc4\x8dki subjekt".'